***Prijedlog Pravilnika***

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) te članka 33. Statuta Općine Rešetari („Službeni glasnik Općine “ broj 1/18, 1/20 i 1/21) Općinsko vijeće Općine Rešetari na \_\_\_\_ sjednici održanoj \_\_\_\_ 2022. godine donijelo je

**PRAVILNIK**

**o stipendijama Općine Rešetari**

1. **OPĆE ODREDBE**

**Članak 1.**

Ovim Pravilnikom utvrđuju se vrste stipendija koje isplaćuje Općina Rešetari, te opći uvjeti, način, postupak, obveze korisnika, kriteriji koji se uzimaju u obzir za utvrđivanje Prijedloga Odluke o dodjeli stipendija , uvjeti korištenja stipendija, razlozi gubitka prava na stipendiju i raskid ugovora o stipendiranju i druga pitanja od važnosti za dodjelu stipendija.

**Članak 2.**

Svi izrazi koji se koriste u tekstu, a imaju rodno značenje, bez obzira jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 3.**

Pojedini izrazi u ovom Pravilniku imaju sljedeće značenje:

*Zajedničko kućanstvo* je zajednica života, privređivanja i trošenja zajedničkih prihoda svih članova obitelji ako žive u istom kućanstvu, a zaposlena su ili na drugi način ostvaruju prihod. Članom kućanstva smatra se i dijete koje ne živi u obitelji, a nalazi se na školovanju do završetka redovitog školovanja, a najkasnije do navršene 29. godine života.

*Samohrani roditelj* je roditelj koji sam skrbi za svoje dijete i uzdržava ga. Roditelj koji od drugog roditelja prima naknadu za uzdržavanje djeteta nije samohrani roditelj.

*Djeca* su djeca od rođenja do završetka redovitog školovanja odnosno sveučilišnog ili stručnog studija, koja redovito i uredno ispunjavaju svoje školske i studijske obveze.

*Roditeljsku skrb* čine odgovornosti, dužnosti i prava roditelja, u svrhu zaštite i promicanja djetetovih osobnih i imovinskih prava te dobrobiti djeteta.

**Članak 4.**

Sredstva za dodjelu stipendija osiguravaju se u proračunu Općine Rešetari.

Broj stipendija koje će se dodijeliti u određenoj godini i pojedinačni iznos stipendije određuje načelnik Općine Rešetari na prijedlog Povjerenstva za dodjelu stipendija (u daljnjem tekstu: Povjerenstvo), a sukladno financijskim mogućnostima Općine Rešetari u toj godini.

Stipendija se dodjeljuje za pojedinu školsku odnosno akademsku godinu.

**Članak 5.**

Općina Rešetari dodjeljuje četiri vrste stipendija:

1. učeničku stipendiju tijekom redovitog srednjoškolskog obrazovanja
2. studentsku stipendiju tijekom redovitog sveučilišnog i stručnog studija
3. studentsku stipendiju tijekom izvanrednog preddiplomskog i diplomskog stručnog i sveučilišnog studija
4. učenička stipendija sufinancirana od strane poduzetnika s područja općine Rešetari radi osiguranja potrebnog stručnog kadra.

**Članak 6.**

Ukoliko će poduzetnici s područja općine Rešetari dodjeljivati stipendije srednjoškolcima u nastojanju da si na taj način osiguraju potreban kadar, Općina Rešetari će poslodavcu svaku takvu stipendiju sufinancirati s najviše 200,00 kuna mjesečno.

1. **UVJETI ZA DODJELU REDOVNIH STUDENTSKIH I UČENIČKIH STIPENDIJA**

***Uvjeti za učeničke stipendije***

**Članak 7.**

Pravo na učeničku stipendiju tijekom redovitog srednjoškolskog obrazovanja može ostvariti kandidat koji udovoljava sljedećim uvjetima:

* da je državljanin Republike Hrvatske
* da ima status redovnog učenika srednje škole i da srednju školu pohađa u Republici Hrvatskoj
* da ne ponavlja razred
* da ima prosjek ocjena za prethodni razred škole najmanje 4,00
* da nije korisnik stipendije po drugoj osnovi
* da na dan raspisivanja javnog natječaja za dodjelu stipendija ima prebivalište na području Općine Rešetari najmanje 1 godine
* da nije polaznik privatne srednje škole
* da mjesečni prihodi kućanstva iz svih izvora ne prelaze 3.000,00 kn po članu kućanstva (uključujući i prihode s osnove socijalne skrbi, obavljanja zanatske poduzetničke i poljoprivredne djelatnosti, naknade za uzdržavanje)

Prosjek ocjena zaokružuje se na dvije decimale.

***Uvjeti za redovne studentske stipendije***

**Članak 8.**

Pravo na stipendiju tijekom redovitog sveučilišnog i stručnog studija može ostvariti kandidat koji udovoljava sljedećim uvjetima:

* da je državljanin Republike Hrvatske
* da je student 1.godine studija s prosjekom završnog razreda najmanje 4,00
* da je student 2. ili viših godina studija koji studira u Republici Hrvatskoj i da mu je prosjek ocjena u dosadašnjem tijeku studiranja najmanje 3,50
* da savladava upisani studij bez ponavljanja godine, odnosno da redovito napreduje u studiju osim u slučaju mirovanja studentskih prava sukladno Zakonu o znanstvenoj djelatnosti i visokom obrazovanju
* da nema status apsolventa
* da nije korisnik stipendije po drugoj osnovi
* da na dan raspisivanja javnog natječaja za dodjelu stipendija ima prebivalište na području Općine Rešetari najmanje 1 godinu
* da ne studira na privatnoj visokoobrazovnoj ustanovi
* da mjesečni prihodi kućanstva iz svih izvora ne prelaze 3.000,00 kn po članu kućanstva (uključujući i prihode s osnove socijalne skrbi, obavljanja zanatske poduzetničke i poljoprivredne djelatnosti)

Prosjek ocjena zaokružuje se na dvije decimale, a dokazuje se potvrdom o upisu s prijepisom ocjena pribavljenom putem Studomata i ovjerena od strane visokoobrazovne ustanove.

**Članak 9.**

Stipendiju Općine Rešetari može primati samo jedan korisnik iz jednog zajedničkog kućanstva.

1. **KRITERIJI ZA UTVRĐIVANJE PRIJEDLOGA ODLUKE ZA DODJELU STIPENDIJA ZA UČENIKE I REDOVNE STUDENTE**

**Članak 10.**

Kriteriji na temelju kojih se vrši odabir kandidata za dodjelu stipendija su:

* opći uspjeh u prethodnoj godini školovanja,
* sudjelovanje na natjecanjima,
* članstvo u udrugama na području Općine Rešetari
* objavljeni radovi ili priznati patenti/izumi,
* osvojene nagrade,
* upis na neku od umjetničkih akademija,
* socijalni status
* prihodi kućanstva
* deficitarnost zanimanja korisnika

Naznačeni kriteriji primjenjuju se za postignuća u prethodnoj godini školovanja.

***Opći uspjeh***

**Članak 11.**

Kriteriji za utvrđivanje Prijedloga odluke za dodjelu stipendije Općine Rešetari po osnovi općeg uspjeha u školovanju su sljedeći:

1. **za kandidate za učeničke stipendije izračunavanjem prosjeka ocjena prethodnog razreda:**

Prosjek ocjena x 15 = broj bodova

1. **za kandidate za studentske stipendije izračunavanjem prosjeka ocjena prethodne godine studija:**

Prosjek ocjena x 15 = broj bodova

***Sudjelovanje na natjecanjima i osvojena mjesta***

**Članak 12.**

Dodatni bodovi dodjeljuju se kako slijedi:

*Županijsko natjecanje*

Osvojeno mjesto: Bodovi:

1. 20
2. 15
3. 10

sudjelovanje 5

*Državno natjecanje*

Osvojeno mjesto: Bodovi:

1. 25
2. 15
3. 10

sudjelovanje 5

*Međunarodno natjecanje*

Osvojeno mjesto: Bodovi:

1. 25
2. 20
3. 15

sudjelovanje 10

***Djelovanje u udrugama sa područja Općine Rešetari***

Za aktivno djelovanje u nekoj od udruga sa područja Općine Rešetari (uz potvrdu udruge)

* 5 bodova

***Objavljeni radovi***

* objava znanstvenog ili stručnog rada kandidata u domaćoj ili stranoj publikaciji

15 bodova

***Osvojene nagrade***

* nagrada dekana 10 bodova
* nagrada rektora 20 bodova

***Upis na neku od umjetničkih akademija***

U slučaju paralelnog pohađanja dvije srednje škole/fakulteta uspjeh u učenju utvrđuje se prosjekom zaključnih ocjena iz svih predmeta na dvije decimale u obje škole/fakulteta.

***Socijalni status kandidata***

**Članak 13.**

Dodatno će se bodovati socijalni status kandidata kako slijedi:

1. dijete bez oba roditelja 40 bodova
2. dijete invalid 40 bodova
3. dijete bez odgovarajuće roditeljske skrbi 40 bodova
4. dijete smrtno stradalog, zatočenog ili nestalog hrvatskog branitelja iz Domovinskog rata 30 bodova
5. dijete invalida Domovinskog rata 20 bodova
6. dijete samohranog roditelja 20 bodova
7. dijete iz kućanstva koje je korisnik zajamčene minimalne naknade 15 bodova
8. za svakog člana kućanstva osim podnositelja prijave koji se redovito školuje, a ne prima stipendiju 10 bodova

***Prihodi kućanstva***

**Članak 14.**

Kriteriji za bodovanje prihoda kućanstva boduju se ovisno o mjesečnim prihodima po članu kućanstva, kako slijedi**:**

* manje od 500,00 kn 40 bodova
* 500,00 kn – 999,99 kn 35 bodova
* 1.000,00 kn – 1.199,99 kn 30 bodova
* 1.200,00 kn – 1.499,99 kn 25 bodova
* 1.500,00 kn – 1.999,99 kn 20 bodova
* 2.000,00 kn – 2.499,99 kn 15 bodova
* 2.500,00 kn – 3.000,00 kn 10 bodova
* 3.001,00 kn i više 0 bodova

***Deficitarnost zanimanja***

**Članak 15.**

Dodatno će se bodovati s 15 bodova deficitarna zanimanja na području Brodsko posavske županije i to temeljem statistike Hrvatskog zavoda za zapošljavanje, Područne službe Slavonski Brod.

***Prvenstvo kod jednakog broja bodova***

**Članak 16.**

Ako na Prijedlogu Odluke o dodjeli stipendija dva ili više kandidata ostvare jednak broj bodova, prednost se utvrđuje ovim redoslijedom:

1. kandidat s nižim prihodima po članu kućanstva
2. kandidat koji se obrazuje za deficitarno zanimanje
3. kandidat koji je ostvario veći broj bodova po osnovi uspjeha u prethodnom obrazovanju
4. kandidat koji u prethodnoj godini nije primao stipendiju Općine Rešetari.
5. **UVJETI ZA DODJELU IZVANREDNIH STUDENTSKIH STIPENDIJA**

***Uvjeti za izvanredne studentske stipendije***

**Članak 17**.

Pravo na stipendiju, mogu ostvariti kandidati:

* koji su upisali izvanredni preddiplomski i diplomski stručni i sveučilišni studij u

Republici Hrvatskoj

* koji su državljani Republike Hrvatske,
* da na dan raspisivanja javnog natječaja za dodjelu stipendija imaju prebivalište na

području Općine Rešetari najmanje 1 godine

* koji nisu korisnici druge stipendije po drugoj osnovi,
* čiji mjesečni prihodi kućanstva iz svih izvora ne prelaze 3.000,00 kn po članu kućanstva (uključujući i prihode s osnove socijalne skrbi, obavljanja zanatske poduzetničke i poljoprivredne djelatnosti)

1. **KRITERIJI ZA UTVRĐIVANJE PRIJEDLOGA ODLUKE ZA DODJELU STIPENDIJA ZA IZVANDREDNE STUDENTE**

**Članak 18**.

Stipendije se utvrđuju temeljem slijedećih kriterija:

* uspjeh u prethodnom obrazovanju
* prihod po članu domaćinstva za razdoblje zadnja tri mjeseca prije raspisivanja natječaja.

***Opći uspjeh***

**Članak 19**.

Kriteriji za utvrđivanje Prijedloga odluke za dodjelu stipendije Općine Rešetari po osnovi općeg uspjeha u školovanju su sljedeći:

**izračunavanjem prosjeka ocjena prethodne godine studija:**

Prosjek ocjena x 15 = broj bodova

***Prihodi kućanstva***

Kriteriji za bodovanje prihoda kućanstva boduju se ovisno o mjesečnim prihodima po članu kućanstva, kako slijedi**:**

* manje od 500,00 kn 40 bodova
* 500,00 kn – 999,99 kn 35 bodova
* 1.000,00 kn – 1.199,99 kn 30 bodova
* 1.200,00 kn – 1.499,99 kn 25 bodova
* 1.500,00 kn – 1.999,99 kn 20 bodova
* 2.000,00 kn – 2.499,99 kn 15 bodova
* 2.500,00 kn – 3.000,00 kn 10 bodova
* 3.001,00 kn i više 0 bodova

1. **UVJETI KORIŠTENJA STIPENDIJE**

**Članak 20.**

Korisnik stipendije ostvaruje pravo na isplatu stipendije tijekom školske ili akademske godine za koju se stipendija dodjeljuje.

Studentska stipendija ne isplaćuje se za mjesece: kolovoz i rujan.

Učenička stipendija ne isplaćuje se za mjesece: srpanj i kolovoz.

1. **NATJEČAJ ZA DODJELU STIPENDIJE**

**Članak 21.**

Stipendije se dodjeljuju na temelju prethodno provedenog natječaja.

Natječaj raspisuje općinski načelnik početkom svake školske odnosno akademske godine, a natječaj se objavljuje na službenoj mrežnoj stranici Općine Rešetari. Obavijest o raspisanom natječaju može se objaviti i na oglasnim pločama Općine Rešetari, s uputama da je na službenoj mrežnoj stranici objavljen cjeloviti tekst natječaja i pripadajući obrasci za prijavu na natječaj.

**Članak 22.**

Natječaj sadrži:

* naznaku da se stipendije dodjeljuju za redovito ili za izvanredno obrazovanje
* uvjete za dodjelu stipendije
* rok u kojem se podnosi prijava na natječaj te adresu na koju se prijava dostavlja
* dokumentaciju koju treba priložiti uz prijavu, s upozorenjem da se neće razmatrati prijave koje ne sadrže potpunu dokumentaciju, kao ni nepravodobno podnesene prijave
* rok za objavljivanje rezultata natječaja
* ostale odredbe potrebne za provedbu natječaja.

1. **ZAPRIMANJE PRIJAVA NA NATJEČAJ I UTVRĐIVANJE PRIJEDLOGA ODLUKE O DODJELI STIPENDIJA**

**Članak 23.**

Prijave na natječaj za dodjelu stipendija zaprimaju se u Jedinstvenom upravnom odjelu.

Općinski načelnik Odlukom imenuje Povjerenstvo za provedbu natječaja.

Nakon isteka roka za podnošenje prijava, Povjerenstvo pristupa razmatranju pristiglih prijava i njima priložene dokumentacije te provodi bodovanje i na temelju ostvarenih bodova sastavlja Prijedlog Odluke o dodjeli stipendija.

Kandidati imaju pravo prigovora na Prijedlog Odluke o dodjeli stipendija u roku 8 dana od dana objave iste. O prigovoru rješava načelnik Općine.

Nakon rješavanja prigovora općinski načelnik donosi Odluku o dodjeli stipendija, a svi kandidati s kojima se treba sklopiti Ugovor o stipendiranju pozivaju se na potpisivanje ugovora.

1. **UGOVOR O STIPENDIRANJU**

**Članak 24.**

Na temelju Odluke o dodjeli stipendije općinski načelnik i korisnik stipendije zaključuju Ugovor o stipendiranju koji sadrži:

* ugovorne strane
* visinu stipendije
* naziv obrazovne ustanove u kojoj se obrazuje korisnik stipendije
* naziv zvanja ili zanimanja za koje se učenik/student obrazuje
* vrijeme i uvjete korištenja stipendije
* dinamiku isplate stipendije
* ostala prava i obveze ugovornih strana.

Prije sklapanja ugovora o stipendiranju kandidat ili njegov roditelj odnosno skrbnik dužni su dostaviti izjavu da ne primaju stipendiju po drugoj osnovi.

Izjava se daje pod punom kaznenom i materijalnom odgovornošću, a za maloljetne kandidate izjavu daje roditelj ili skrbnik.

Ugovor u ime Općine potpisuje Načelnik, a s druge strane potpisuje korisnik (učenik ili student). Ako je korisnik maloljetan, u njegovo ime potpisuje roditelj ili skrbnik uz supotpis maloljetnog učenika.

1. **GUBITAK PRAVA NA STIPENDIJU I RASKID UGOVORA**

**Članak 25.**

Korisnik stipendije gubi pravo na stipendiju u slijedećim slučajevima:

1. ako se utvrdi da je pravo na stipendiju ostvario na temelju neistinitih podataka,
2. ako u tekućoj školskoj/akademskoj godini prekine školovanje,
3. ako pravomoćno bude osuđen na kazneno djelo
4. ako korisnik prima stipendiju iz drugih izvora,
5. ako promijeni prebivalište izvan općine Rešetari

Korisnik stipendije je dužan o svakoj promijeni obavijestiti Jedinstveni upravni odjel Općine i to u roku od 15 dana od dana promijene.

Općina Rešetari pridržava pravo jednostranog raskida ugovora o stipendiranju u svim slučajevima iz stavka 1. ovog članka.

Ukoliko učenik/student prekrši bilo koju od obveza preuzetih ugovorom o stipendiranju, Općina ima pravo na jednostrani raskid istog te će se tražiti povrat isplaćene stipendije u cijelosti.

Ugovor s korisnikom stipendije se može raskinuti i na njegov osobni zahtjev te je tada dužan vratiti cijeli iznos isplaćene stipendije.

1. **PRIJELAZNE I ZAVRŠNE ODREDBE**

**Članak 26.**

Stupanjem na snagu ovog Pravilnika, stavlja se van snage Pravilnik o stipendijama Općine Rešetari KLASA: 604-01/18-01/1, URBROJ: 2178/22-01-18-01 od 23.10.2018.

**Članak 27.**

Ovaj Pravilnik stupa na snagu osmog dana od dana objave u «Službenom glasniku općine Rešetari».

OPĆINA REŠETARI

OPĆINSKO VIJEĆE

KLASA:

URBROJ: PREDSJEDNICA OPĆINSKOG VIJEĆA

Rešetari, 2022. godine Milka Perković